Subject: Räpina mnt rekonstrueerimise lähteülesande projekt
From: "Kalle Kulbok" <[email-masked]>
To: <[email-masked]>, <[email-masked]>
Cc: <[email-masked]>, <[email-masked]>, <[email-masked]>
Date: Mon, 2 Feb 2026 19:47:38 +0200

Sain Transpordiametilt teate, et väljastatakse projekteerimistingimused 
Lohkva juudi kalmistu ja Lohkva ringtee vahelise teelõigu liiklustingimuste 
muutmiseks. Kavatsuse kohaselt muudetakse bussipeatusi, paigaldatakse 
valgusfoorid ja muudetakse teelõik asulasiseseks (kuni 50 km/h).

Bussipeatuse muutmine saab olla ilmselgelt vaid Kaalukoja 1 elanike huvides. 
Senistes bussipeatustest Aiandi tee ja Lohkva väljub Räpina suunas päeva 
jooksul 13 bussi, mida kasutavad aeg-ajalt kohalikud elanikud. Aiandi tee 
bussipeatust on kasutanud Aiandi tee ning ka Salu ja Tuuleaasa tee elanikud, 
Lohkva bussipeatus teenindab Ridaküla tee kaudu enamust sealsete uusasumite 
elanikke, samuti Kabina tee kaudu Pillikoori asumi elanikke, Lohkva 
spordihoonest ja raamatukogust rääkimata.

Räpina mnt ületamine Ridaküla tee juures ei ole probleemne. Linna poole 
suundub selles kohas vaid üks sõidurida ning ringtee juures on sõidukid 
kiirust ka aeglustanud. Räpina poole suundub samuti vaid üks sõidurida, 
teiselt toimub parempööre Kabina teele. Huvi korral võib nende kahe 
sõiduraja vahele ohutuskõrgendiku rajada.

Mõistlik ei tundu ka kavandatud kergliiklustee rajamine Räpina mnt ääres 
Kaalukoja tee ja Ridaküla tee vahel. Seal ei jäta mürabarjäär ja teekraav 
selleks piisavalt ruumi. Selle asemel võiks kaaluda Timmi tee pikendamist 
kergliiklusteega Ridaküla tee 2 ja 4 kruntide vahelt, et võimaldada 
Kaalukoja 1 elanikele ohutumat pääsu Lohkva bussipeatusesse.

Olemasolevate bussipeatuste ümbertõstmine ei ole otstarbekas ning 
lisapeatuse tegemine ei ole bussiliikluse seisukohast mõistlik.

Kuivõrd kavast võib nähtuda ebaproportsionaalne Kaalukoja tee elanike huvide 
arvestamine ja ei ole välistatud mõjuvõimuga kauplemine saavutamaks riigi 
raha ebamõistlikku kulutamist tulevaste arenduste huvides, esitan teabenõude 
kõigi pöördumiste saamiseks, mis tingisid kavandatud projekteerimise. 
Füüsiliste isikute kontaktandmed saab pöördumistest eemaldada (põhjendatud 
ei ole siiski kortermajade aadressi eemaldamine, kuivõrd huviliste 
liikumisvajaduste hindamiseks on see oluline).

Kui  Transpordiamet on siiski seisukohal, et riigil on raha "sitaks palju" 
ning 2012. aastal rekonstrueeritud teelõik tuleks muuta asulasiseseks teeks 
valgusfooride, ülekäiguradade ja muu tilu-liluga, esitan nõude, et 
taastataks ka vasakpööre Aiandi teelt linna sõiduks. Teen 1-2 korda päevas 
Tartu linna sõiduks 1,5 km ringi, mis teeb kuus üle 50 lisakilomeetri. 
Aiandi tee vasakpöörde taastamise huvi on paljudel meie piirkonna elanikel. 
Lisaks soovis Lohkva raamatukogu juhataja raamatukogus toimunud 
selleteemalisel arutelul, et taastataks sissesõit raamatukogu juures olevale 
parkimisplatsile Räpina maanteelt, kui teelõigu asutusesiseseks muutmine 
tõesti päevakorda kerkib.

Lisan ka paar pilti. Esimesel pildil nähtub, et aastal 2011 oli Aiandi teelt 
vasakpööre täiesti võimalik. Teisel pildil nähtub, et Kaalukoja tee 1 
kortermaja ehitati poolelioleva eramu asemele aastal 2014 ning arendaja 
oleks pidanud juba siis liiklemistingimustega arvestama. Kolmandal pildil 
nähtub, et aastaks 2024 oli keegi omaalgatuslikult eemaldanud sini-valged 
tõkked võimaldamaks vasakpööret Kaalukoja teele (Google Maps on jäädvustanud 
isegi rehvijäljed).

Kuivõrd senise praktika kohaselt on Transpordiameti projekteerijad 
ignoreerinud huvitatud isikute arvamusi ja riigi rahalist seisukorda, siis 
saadan pöördumise koopia ka ameti direktorile ja riigikontrollile ning 
teadmiseks ka Luunja vallavalitsusele.

Taotlen projekteerimistingimuste eelnõule konkreetsema arvamuse andmiseks 
(sealhulgas Aiandi tee vasakpöörde tingimuste täpsustamiseks) tähtaja 
pikendamist 10 päeva võrra pärast minu teabenõude täitmist ja 
Transpordiameti kinnitust, et esitatud kujul on teeprojekti koostamine 
jätkuvalt kavas.

Kalle Kulbok, Aiandi tee 11 kaasomanik
518 4415

PS. Minu pöördumine ei sisalda peitmist vajavaid isikuandmeid, mis tingiksid 
pöördumise tunnistamist asutusesiseseks. Kui Transpordiamet seda arvamust 
siiski ei jaga, palun lugeda pöördumine esitatuks Haridusselts Longa kui 
juriidilise isiku poolt.